Papersnake/gushiwen huggingface dataset:
送家自昭
方回（元代）

我身即此庵，要识一个自。自心为庵主，太阳了不二。

太阳本常为，天半隔以地。朝红正昼白，暮夜黄黑异。

其为未尝减，西没复东出。此心亦如此，外物为之累。

去蔽实在我，岂可自壅閟。日能自用力，疾鞭扶桑辔。

心可自用心，为德永弗坠。节饮自少醉，寡欲自少寐。

自己有此宝，碎璧肯自弃。慈湖言本心，似亦无可议。

未发缺存养，所见恐未粹。子往拜其祠，于焉设讲肆。

长短审取舍，予夺谨废置。天日揭义理，慎勿徇私意。

厚土埋金乌，吾说可一彗。大为晓常升，难眯万目视。

老禅骂祖法，不妨略一试。
奉送少司空李棠翁老师之金陵 其二
余继登（明代）

众望归台鼎，王言作朕虞。积薪嗟自汉，乘传且游吴。

胜可探三岛，閒堪赋两都。秣陵馀王气，怀古见雄图。
中秋月下作赠吕秘校
徐积（宋代）

去年中秋月，与子共吟诗。今年中秋月，与子嗟别离。

前书约相见，颇说中秋期。夜久风霜寒，对月空相思。
上元夕过赣寓城外清江寺漫兴八首 其七
李孙宸（明代）

谁家箫管溢交衢，彻晓张灯祀紫姑。别有幽情歌白苧，声声遥逐彩云徂。
万年欢
佚名（宋代）

日暖霜融，画戟门开，锦筵欲振梁尘。正是慈闱熙熙，庆诞佳辰。象服鱼轩粲烂，喜高年、福禄长新。承颜处，朱紫满堂，华胄诜诜。家声未论王谢，有禁中颇牧，江左机云。雁序鸳行，雍容高步金门。更有子孙侍列，拥阶庭、玉洁兰薰。持芳醑、满酌瑶觞，意祝遐寿千春。
关河令·秋阴时晴渐向暝
周邦彦（宋代）

秋阴时晴渐向暝，变一庭凄冷。伫听寒声，云深无雁影。
更深人去寂静，但照壁孤灯相映。酒已都醒，如何消夜永！
游法云寺彝老新葺小园
陆游（宋代）

古寺朱扉傍水开，高僧笑语共徘徊。
阴阴曲径人稀到，一一名花手自栽。
竹笕引泉滋药垄，风炉篝火试茶杯。
此行自喜非生客，二百年间六世来。
酬崔侍御期籍道士不至兼寄
皇甫冉（唐代）

一心求妙道，几岁候真师。丹灶今何在，白云无定期。

昆仑烟景绝，汗漫往还迟。君但焚香待，人间到有时。
寿王一如明经七十
赵廷赓（清代）

灵椿闻说八千春，南极腾辉岳降神。黄发于今尚有旧，白头夙约果如新。

文宗大雅扶轮手，品绝微瑕执玉身。愧我长君差一日，末光愿附蠖求伸。
红梅
刘嗣庆（宋代）

瞥眼繁华处处空，寒林独透一枝红。
入时姿态人争羡，清韵须知冰雪同。
西楼
白居易（唐代）

小郡大江边，危楼夕照前。青芜卑湿地，白露泬寥天。

乡国此时阻，家书何处传。仍闻陈蔡戍，转战已三年。
登閤皂山 其一
朱熹（宋代）

叠叠层峦锁閟宫，我来旧地访灵踪。葛仙去后无丹灶，弟子今成白发翁。
列仙峰
王守仁（明代）

灵峭九万丈，参差生晓寒。仙人招我去，挥手青云端。
竺溪烟雨
左国玑（明代）

白云出崖间，化作横天雨。溟濛竺溪寺，楼观不可睹。

遥闻疏钟竺，杳霭度前浦。嗟尔山中人，经年不出户。

因知静者心，怅然青莲宇。
端狮子赞
释如净（宋代）

咄哉捏怪老狐狸，披起金毛狮子皮。
弄尽任从天外去，尾巴败露已多时。
龟峰
杨万里（宋代）

明发大琛山，龟峰引颈来对面。
亭午过戈阳，龟峰缩头不相见。
绿毛蒙茸净如染，紫壳轮囷有班点。
不知七十二钻神不神，桃花市里看最真。
哭亡儿土騄二首 其二
邵长蘅（清代）

盥栉经旬懒，衣衫渍泪痕。伶俜馀此日，门户且谁论。

痛我无兄弟，怜渠是冢孙。昨朝寒食奠，只立黯销魂。
生查子·东风不解愁
纳兰性德（清代）

东风不解愁，偷展湘裙衩。独夜背纱笼，影著纤腰画。
爇尽水沉烟，露滴鸳鸯瓦。花骨冷宜香，小立樱桃下。
颂古一百二十一首
释宗杲（宋代）

文远修行不落空，时时瞻礼紫金容。
赵州拄杖虽然短，脑后圆光又一重。
再赋二首 其二
孙觌（宋代）

爱竹门可款，命车壑初寻。乌啼春院静，人语夜堂深。

鼠迹留僧钵，蜗涎换佛金。邻翁笑相命，春酌夜沈沈。
五祖演和尚赞
释清远（宋代）

遇冤则亲，传虚果当。刚硬齿牙，生铁肠脏。风清淮楚，道实宗匠。

不有智悲，子孙安向。
题张中丞傅野万玉山房卷
于慎行（明代）

吾慕竹溪逸，爱此竹树林。悠然展幅素，绿玉何萧森。

万竿挺寒翠，千亩横素阴。亦有高节士，结庐江水浔。

夹池乱橘柚，拂槛锵球琳。讵开蒋诩径，但抚山公琴。

朅来仙省游，双管耀华簪。截彼虬龙簳，写兹鷟鸑音。

无为眷荆渚，寤宿增遐心。此君在几席，可以澹尘襟。

念本孤生植，冉冉泰山岑。愿为琅玕赠，徙倚一长吟。
陈留柏
楼钥（宋代）

驿门深闭柏参天，月可中庭夜影圆。
人静好风喧客枕，坐令归梦到林泉。
徐州饭管洪尹珍主事家有怀亡弟
程敏政（明代）

去年过彭城，朔风萧萧征马鸣。
今年过彭城，东风渺渺扁舟行。
渐觉此身为客惯，才见花飞又花绽。
南去北来曾几时，随阳却似云中雁。
九里峰前春草芳，百步矶头春水长。
偶然一饭剪银烛，行河使者尚书郎。
逍遥堂空谁作主，感慨当时对床语。
归来展转不成眠，独倚篷窗听风雨。
寿李侍郎母
陆文圭（元代）

双成遥下五云车，献寿仙杯吸紫霞。
爱惜孙枝长萱草，摩挲老紫著桃花。
斑衣就养荣三侈，锦诰分封从六珈。
他日肩与扶上殿，侍郎正踏相堤沙。
咏牡丹
李云龙（明代）

笑倚东风十二阑，沉香亭畔试春寒。笛声吹送清平调，长奉君王万岁欢。
扬州五咏 蜀井〈在大明寺。〉
苏辙（宋代）

信脚东游十二年，甘泉香稻忆归田。
行逢蜀井恍如梦，试煮山茶意自便。
短绠不收容盥濯，红泥仍许置清鲜。
早知乡味胜为客，游宦何须更着鞭。
阙题 其二
周南（宋代）

天怜羁迹寄诸侯，差近危栏付与秋。风物捲帘都在眼，湖山如画恰当头。

征鸿已作随阳计，社燕能为几日留。赖有楚天凉夜月，二年相伴上谯楼。
梦傅说
柴望（宋代）

傅说为霖寤寐中，高宗一念与天通。
后来亦有君王梦，不是阳台便月宫。
西湖竹枝词六首 其六
宇文公谅（元代）

菱花菱叶间水泓，采莲入港与郎逢。劝君挟弹休打鸭，鸳鸯飞起杳无踪。
游山
陆游（宋代）

南出平桥十里余，湖山处处可成图。
水边更觉梅花瘦，云外谁成雁影孤。
时唤行僧同煮茗，亦逢樵叟问迷途。
破裘不怕春寒峭，小市疏灯有酒垆。
凌霄花
曾肇（宋代）

凌波条体纤，柔枝叶上缀。青青乱松树，直干遭蒙蔽。

不有严霜威，焉能辨坚脆。
登白帝城楼
张埴（宋代）

春取花归去，纷纷擘柳绵。
千年汉城郭，万里禹山川。
西雨生新浸，东晖隔薄烟。
客愁如峡草，生下楚台前。
答高计使韵
赵汝腾（宋代）

使承帝命若予工，膴膴周原布惠风。正似公权怀笔谏，岂如后蔡谱茶功。

春盈夏涸疑神水，荼苦饴甘属太空。芹献固知仍旧比，采蘩泂酌亦昭忠。
山居杂诗九十首
曹勋（宋代）

得闲一何乐，佳处先徜徉。
每扣隐逸士，屡过清静坊。
地僻干戈远，年丰禾稻香。
访我亦何所，南涧与东冈。
山巅水涯
释文珦（宋代）

布袜与青鞋，山巅复水涯。
閒为真富贵，吟是好情怀。
既可全吾乐，何惭与世乖。
自随无畚插，忘死亦忘骸。
石门
洪升（清代）

先贤逝已久，予亦宿石门。天寒鸟自归，林表斜阳昏。

吏隐计难得，讵知忧世屯。栖栖终短褐，此意向谁言？
戆庵约子与素斋赴二石丈江阁之集得颊字
释居简（宋代）

半山蛇腹弯城颊，层云鸱尾翔山胁。紫萸独自对黄花，采笔不须题落叶。

山容入秋太瘦生，倚筇欲赋登山行。诸公谭玄若破敌，万籁为我俱销声。

俯瞰市人酣战蚁，喧寂两忘同一视。悠然五字隐长城，万马循墙看披靡。

数峰薄暮方展眉，笑人买山后小支。谁能料理身后计，更复愿为天下奇。

沧江潮晚鲸吞吐，白鸥群分复群聚。出门一笑问浮图，风动琅珰半天语。
行香子
赵鼎（宋代）

草色芊绵。雨点阑斑。糁飞花、还是春残。天涯万里，海上三年。试倚危楼，将远恨，卷帘看。
举目见日，不见长安。谩凝眸、老泪凄然。山禽飞去，榕叶生寒。到黄昏也，独自个，尚凭阑。
湖上寓居杂咏 其十三
姜夔（宋代）

格下轩窗枕水开，画船忽载故人来。
与君同过西城路，却指烟婆独自回。
襄阳吊杜工部
叶在琦（清代）

魂来湘水感须眉，故国云山岘首祠。半世巴夔犹是客，一生稷首但存诗。

干戈收骨知何处？岁月亡胡未有期。悲愤纷纷称嫡嗣，七歌痛痒几人知。
朝中措
蔡伸（宋代）

章台杨柳月依依。飞絮送春归。院宇日长人静，园林绿暗红稀。

庭前花谢了，行云散后，物是人非。唯有一襟清泪，凭阑洒遍残枝。
朱元晦清湍亭
韩元吉（宋代）

青山足佳游，远睇欲无路。
稍寻绝涧入，始辨云间树。
泉声若招客，倚杖得夷步。
惊湍泻乱石，激激有清趣。
风微鸟哢幽，日彻鱼影聚。
居然鱼鸟乐，正欠幽人住。
野僧岂忘机，作亭以兹故。
因君赋新诗，我亦梦其处。
弹丸山
朱晞颜（宋代）

伤弓枉木漫猜嫌，岩石棱棱弹样圆。雕鹗横空秋凛凛，凫鸥渡水晚翩翩。

私心灰冷慵思缴，蹇步尘劳不受鞭。挟弹张弓付年少，归欤趁取菊花天。
颂古十一首
释咸杰（宋代）

西江一吸了无余，突出堂堂大丈夫。
尽道世间胡须赤，须知更有赤须胡。
武阳渡
艾性夫（元代）

空濛水气湿溪烟，闪烁沙星照客船。一片西风吹酒醒，秋容多在雁云边。
辛亥上巳会许公亭
韩琦（宋代）

修禊园林枕御津，宴亭轩豁足娱宾。羲皇治世舒长日，昆阆仙风烂熳春。

脱俗且将诗送酒，纵吟须仗笔争神。会馀俯仰皆陈迹，不醉山阴定笑人。
楚妃叹五首
曹勋（宋代）

霜满虚庭月满楼，罗帷珠箔闭清秋。
鑪香烟断添银烛，谁道更深睡去休。
马斗虎
邵圭（明代）

天门名马真龙媒，万里新自流沙来。先皇知尔才磊落，放入虎圈与虎抟。

霜蹄蹴踏虎即毙，英风飒爽来天际。当时观者应叹嗟，唐家岂有拳毛蘖。
赵宪副游飞来寺陪酌挹泉亭
徐兆熊（明代）

五月名山雨，萧萧松桂秋。亭虚凉籁入，涛怒乱帆收。

阿阁名丹凤，沧波问白鸥。风流看世业，此念重悠悠。
夏日闲居杂咏 其二
汪缙（清代）

日色川上媚，烟光草际重。横塘夹修竹，十里蝉声中。

我来古渡头，岁月多行踪。行踪一何多，言瞻墓上松。

墓在塘之西，家住塘之东。时节须祭扫，悠悠一水通。

秋林静虚白，春山霭空濛。气候良自佳，泛舟每从容。

炎夏少经过，安知野趣浓。野趣浓如此，欣赏情何穷。
武夷山
王都中（元代）

青峰玉凿芙蓉开，上有控鹤仙人来。怜怜曾孙望霖雨，手写深人沃焦土。

仙人如今在何许？我欲从之一千古。握取青人行九州，长使人间无旱忧。
失砚叹
方孝孺（明代）

吾家石砚玄玉色，来自扶桑海中国。荡摩日月露光精，吞吐波涛含润泽。

天生奇质为世用，海王龙伯不敢匿。少时得之方外人，四座传玩皆叹息。

二十年来亲翰墨，北走洙泗西梁益。钱塘会稽屡游历，鬼神呵护同珙璧。

水怪山精皆辟易，佐我为文写胸臆。上探玄化与为敌，宣畅民彝辅皇极。

云雨布濩飞霹雳，倏忽变迁靡定迹。谬致声名惊四方，招谤速侮不煖席。

其间损益两相𥙷，砚也于余良尽职。岂知万事不可料，昔者相亲今不得。

潼关群盗何大剧，窃瞰行人俟昏黑。金钱虽失不足叹，此砚使我深痛惜。

我非玩物有偏爱，又非昧理苦蔽惑。直伤美器不遇主，有似贤才受驱迫。

真卿奉使陷叛臣，苏武持节幽异域。忠肝义胆贯天地，岂忍包羞污凶逆。

孔子春秋至谨严，细事不肯登简策。大弓宝玉二物耳，特书盗窃惩乱贼。

我诛鼠辈恨无力，著作有心禆六籍。何时见汝生羽翼，奋飞重来侍吾侧。

不然变化为星辰，照临下土常烜赫。外物聚散如置奕，胡为念汝长戚戚。

君不见自我得之失无憾，不如萧公差达识。
鉴湖行
王十朋（宋代）

苍苍凉凉红日生，葱葱郁郁佳气横。鉴湖春色三百里，桃花水涨扁舟行。

花间啼鸟传春意，声落行舟惊梦寐。胡床兀坐心境清，转觅湖山有风味。

鉴中风物几经春，身在鉴中思古人。禹迹茫茫千载后，疏凿功归马太守。

太守湖成坐鬼责，后代风流属狂客。狂客不长家鉴湖，惟有渔人至今得。

日暮东风吹棹回，花枝照眼入蓬莱。回首湖山何处是，欸乃声中画图里。
送永嘉张德载归
李诲言（宋代）

一书催客棹，兴已落天涯。
诗卷愁中景，人归梦里家。
山田耕过雨，谿水钓残霞。
茆屋容身老，文章不足夸。
客堂生日
刘克庄（宋代）

玉守清无一点尘，泠泠笙鹤下青旻。
大期爵德尊三者，上界神青第一人。
经画中原皆向化，燮调四序总如春。
自怜九帙须眉老，笼鸽难陪祝寿宾。
朱邸曲
杨维桢（元代）

朱邸连云起，高甍荫大逵。
要贤能置驿，独觅郑当时。
题古城耕钓图为王子让赋
刘崧（元代）

两角黄牛一钓竿，古城幽处足盘桓。乱来税水仍输秸，留取溪山画里看。
谢世颂三首
吴潜（宋代）

大带深衣，缁冠素履。
籍以纸衾，覆以布被。
一物不将，敛形而已。
其人伊何，履斋居士。
嘉泰二年恭上太皇太后尊号八首 其七
郊庙朝会歌辞（宋代）

侍中版奏，办外严中。出自玉房，袆褕被躬。我龙受之，祲威盛容。

皇帝圣孝，其乐融融。
和陶渊明饮酒二十首 其十
方回（元代）

此邦最佳处，乃在城北隅。野田荞麦傍，松下复问涂。

酷爱古石峙，故缓羸骖驱。一生能几许，于兹十载馀。

夜榻醉卧稳，何殊故园居。
谒金门（和从周宣教韵祝千岁寿，请呼段、马二生歌之）
周必大（宋代）

梅乍吐。趁寿席、香风度。人与此花俱独步。风流天付与。

好在青云歧路。愿共作、和羹侣。归访赤松辞万户。莺花犹是主。
再登蓬莱阁 其二
释绍嵩（宋代）

野水瀰漫绿涨川，乱云如兽出山前。天生一本徐熙画，全是蓬莱十月天。
夜行船（白玉）
杨无咎（宋代）

不假铅华嫌太白。玉搓成、体柔腰搦。明月堂深，莲花杯软，情重自斟琼液。

寄语D06CBC7C休并色。信秦城、未教轻易。绛阙楼成，蓝桥药就，好吹箫共乘鸾翼。
题三友图
张昱（元代）

刘文学，如冠玉。平生所性在择友，友此梅花与松竹。

后凋莫问岁寒心，眼中且得无尘俗。顾兹郁郁在徂徕，瞻彼猗猗在淇澳。

更有江南万玉妃，暗香吹遍湖山曲。三友地远莫致之，收拾画图归一幅。

竹为君子松大夫，梅则佳人在空谷。从他坐客寒无毡，只此可以伴幽独。

君不见玄都观里千树桃，尽是人间闲草木。
游灵岩
苏钦（宋代）

高峰峭壁近江城，晓日浮舟荡漾明。
并峙幽岩云外邃，朋来嘉客坐间盈。
泠泠迸石甘泉冽，馥馥袭人和气生。
此景此游俱胜绝，诗壁仍仰万人英。
姑苏怀古
许浑（唐代）

宫馆余基倚棹过，黍苗无限独悲歌。
荒台麋鹿争新草，空苑岛悲占浅莎。
吴岫雨来虚槛冷，楚江风急远帆多。
可怜国破忠臣死，日月东流生白波。
将有岭南之行琴坞诸君饮钱于理安寺松巅阁赋诗留别
许乃济（清代）

春风欲白江上梅，春波鼓楫江边催。故人笑指湖山好，劝我且酌黄金罍。

停桡挈榼探幽壑，残雪峰峰聚银鹤。万竿翠竹压空亭，百丈虬松拥高阁。

倚阁长吟怯南望，酒痕狼藉增惆怅。桄榔烟冷鹧鸪啼，明日相思阻青嶂。

此阁此会何时忘，后约更待寒梅香。圆蟾潜吐夜潮落，江天挥手云茫茫。
壬申年封州自正旦连雨至元宵不止城中泥淖没
郑刚中（宋代）

山城泥淖裹人家，雨脚连绵更似麻。
元夜何妨灯数点，污渠合是有莲花。
题刘知宫愚圃三首
王炎（宋代）

不羡苏秦六印，不贪范蠡千金。
身住神仙窟宅，当无一点机心。
偈颂二十五首
释如净（宋代）

冤有头，债有主。
一剑当锋，豁开门户。
拽队成群恁麽来，放火杀人相合聚。
老胡顶{左宁右页}跨龙虎。
秋原寓目
武元衡（唐代）

木落风高天宇开，秋原一望思悠哉。

边城今少射雕骑，连雁嗷嗷何处来。
黄鸟日来啼
胡宗仁（明代）

黄鸟弄美响，日啼檐间树。
檐树多佳阴，覆我庭前路。
主人懒出门，坐卧送宵曙。
若云此中非，黄鸟亦应去。
送诸生小试遇雨
林士元（明代）

电掣雷鸣酣野战，水吟龙啸郁云兴。山南月暗全无路，岸北沙明仅有灯。

海内英豪今并起，江中波浪此凭陵。商霖散满焦枯发，野色新添万里青。
禅师
贯休（唐代）

击鼓求亡益是非，木中生火更何为。

吾师别是醍醐味，不是知心人不知。
绍兴以后祀感生帝十六首
佚名（隋代）

笾豆大房，秩秩在列。
奉牲以告，既全既洁。
乐均无爽，牲醒攸设。
神兮燕娭，霓旌孓孓。
次临封八景韵二首 其一 灵洲渔唱
蒙尧仁（明代）

昔人制险据灵洲，曾料渔船泊上头。挂网烹鱼天欲暮，鸣榔清唱晚来秋。

衣莲艳艳留霞在，葭苇苍苍带露流。遥想当年争胜急，可曾闲作弄波游。
宿普圆寺二首
赵企（宋代）

芒鞋侵晓踏青霜，九里松阴引兴长。
云雾浅深山变态，风烟舒卷水晶光。
千岩寒月笼疏薄，一笛西风度渺茫。
短艇不来人意懒，谁知搔首正相望。
除兵部侍郎赐带趁朝参
虞俦（宋代）

幸叨持橐侍甘泉，敢意恩荣慰暮年。
紫绶金章光照地，丝鞭玉勒喜朝天。
儿曹莫起无鱼叹，人世难为跨鹤仙。
报国无功还自愧，直须及早决归田。
盘谷八咏 其一 鸡山晓色
刘璟（明代）

何年天星下，化此金鸡峰。峨冠耸危石，翠羽森长松。

旋如展翎耸，峙如决雌雄。初瞰接曙色，姿味多奇踪。

虽无司晨唱，晦明若先容。谁将翚飞搆，来此披蒙茸。

临窗契玄理，晤言怀宋宗。
奉问座主丘侍郎 其二
周南（宋代）

故老凄其甚，嗟余尚庶几。勋庸迟琬琰，顾盼有晶威。

伯氏供为子，诸生记摄衣。凄凉葑菲恨，图得诲言归。
书琴高跨鲤图
王恭（明代）

焚香礼瑶席，远望空悬伫。翩翩列仙人，骑鱼撇波去。

忆别人家二百秋，暂来复去谁能留。冀山青青涿水绿，相思不见令人愁。

华阳亭下秋风晚，应教嵇生广陵散。何处重期太古音，荒城落叶苍苔满。

赤鲤迢迢海上行，春风几度到瑶京。笑予亦是谪仙者，未得骑鲸归上清。
奉和圣制早登太行山率尔言志
张九龄（唐代）

孟月摄提贞，乘时我后征。晨严九折度，暮戒六军行。

日御驰中道，风师卷太清。戈鋋林表出，组练雪间明。

动植希皇豫，高深奉睿情。陪游七圣列，望幸百神迎。

气色烟犹喜，恩光草尚荣。之罘称万岁，今此复同声。
南歌子（别润守许仲涂）
苏轼（宋代）

欲执河梁手，还升月旦堂。酒阑人散月侵廊。北客明朝归去、雁南翔。

窈窕高明玉，风流郑季庄。一时分散水云乡。惟有落花芳草、断人肠。
复用前韵
李弥逊（宋代）

春半寒威不柰衰，一番细雨长青梅。
惜花院落从风扫，待燕帘栊彻晓开。
过晋阳宫
李隆基（唐代）

缅想封唐处，实惟建国初。俯察伊晋野，仰观乃参虚。

井邑龙斯跃，城池凤翔馀。林塘犹沛泽，台榭宛旧居。

运革祚中否，时迁命兹符。顾循承丕构，怵惕多忧虞。

尚恐威不逮，复虑化未孚。岂徒劳辙迹，所期训戎车。

习俗问黎人，亲巡慰里闾。永言念成功，颂德临康衢。

长怀经纶日，叹息履庭隅。艰难安可忘，欲去良踟蹰。
双黄鹄歌送别（时为节度判官，在凉州作）
王维（唐代）

天路来兮双黄鹄，云上飞兮水上宿，抚翼和鸣整羽族。

不得已，忽分飞，家在玉京朝紫微，主人临水送将归。

悲笳嘹唳垂舞衣，宾欲散兮复相依。几往返兮极浦，

尚裴回兮落晖。岸上火兮相迎，将夜入兮边城。

鞍马归兮佳人散，怅离忧兮独含情。
再和 其一
许景衡（宋代）

节过霜风衮衮来，幽丛浑欲卧苍苔。故知短簿朝天去，更为渊明特地栽。
次韵鉴中八咏
于石（宋代）

梅山如积翠，的皪手堪捧。
遥遥仙人尉，盘盘故时陇。
丹泉清可鉴，石乳甘於湩。
行将解尘缨，于焉滔高踵。
题上方壁
李端民（宋代）

寓居萧寺便为家，问舍求田事未涯。平昔孤踪犹可表，少年豪气不须誇。

雪消野径生春荠，风动荒林噪晚鸦。极目悠然千里思，祇将诗句傲烟霞。
桐花
王柏（宋代）

瀫水之西，巍然一峰。是曰道坚，翔舞而东。林峦蓊蔚，丘壑浑融。

雍雍聚落，惟金之宗。五世积累，钟此散翁。散翁颀颀，生有异质。

学敏而博，心广而实。乃孝乃睦，乃大其识。教子一经，维宽而栗。

教人尽己，维久无斁。选举法坏，取士以文。决于一夫，升沈遂分。

良才美德，所甘隐沦。负我求我，负人非人。两语垂训，风俗反淳。

我之识翁，因翁二子。典刑是亲，翼翼亹亹。曾不几见，翁遽不起。

我来哭翁，亦已晚矣。匍匐之义，真可愧死。我既哭翁，亦相佳城。

千嶂矗矗，万壑沄沄。一丘永閟，昭明上征。万壑沄沄，千嶂矗矗。

子子孙孙，载昌载毓。
苏堤 其一
吴惟信（宋代）

自向桃源失意回，人间无地避风埃。六桥雨雪孤山路，不为梅花也不来。
送彭司户之官三山
戴复古（宋代）

祭酒家风重，民曹官职卑。
公勤为己任，清白取人知。
腊月三山雪，梅花一路诗。
旧时来往处，今有梦相随。
泊花石浦
刘言史（唐代）

旧业丛台废苑东，几年为梗复为蓬。

杜鹃啼断回家梦，半在邯郸驿树中。
两寅四月乙丑夜漏未尽五鼓三嵎程平起问安堂
李新（宋代）

梦过漆园胡蝶入，月落松窗烟雾湿。
晓凉却恐老儿寒，惊起薪床穿破褶。
土壁萧条室如水，贷粟何人借甘旨。
金莲驾象得得来，华灯一滴祥光开。
彩晕收还香火寂，门外尘空镜天碧。
桂树残花苍影沉，玉娥扫彻云中魄。
颂古一百则
释正觉（宋代）

百草头上无边春，信手拈来用得亲。
丈六金身功德聚，等闲携手入红尘。
尘中能作主，化外自来宾。
触处生涯随分足，未嫌伎俩不如人。
同庆知府李公
刘麟瑞（元代）

诸公耿耿抱精忠，炎运将灰日不东。北戍躐陵群盗衄，西陲震荡列城空。

香凝燕寝荣何在，鼎沸鱼游计已穷。玉石俱焚天亦泣，千年谁为忆高风。
送曹鉴克明自浙省员外迁湖广
张翥（元代）

上流形势控荆扬，挝鼓飞帆过武昌。幕府一时登杰俊，朝廷今日际明良。

南楼词翰题鹦鹉，北斗旌旗下凤凰。好折楚芳遥寄与，美人秋水远相望。
题永州唐德明竹园
徐照（宋代）

渭川千亩空闻说，得似君家亦是难。
畦仆不知生凤实，野翁只欲乞鱼竿。
忽惊残粉飘苍雪，最喜幽声胜远滩。
六月火云飞不尽，谁知此处独清寒。
筑凤谷行窝成
秦金（明代）

名山投老住，卜筑有行窝。曲涧盘幽石，长松窅碧萝。

峰高看鸟度，径僻少人过。清梦泉声里，何缘听玉珂。
赠马炼师
杨凭（唐代）

心嫌碧落更何从，月帔花冠冰雪容。

行雨若迷归处路，近南惟见祝融峰。
孤愤吟十三首
高斯得（宋代）

桧侂当权十五年，始终只被一私缠。
人心失尽天心怒，燎火炎炎故不然。
旅次卧病得家书却寄
赵似祖（清代）

绳榻相扶形影单，满庭落叶夕阳残。病深生死真难料，客久风阳倍觉寒。

忽有家书问消息，仍将旅况写平安。高堂白发垂垂老，省得开封掩泪看。
法庆寺对雨
王祖昌（清代）

纤纤凉雨打窗纱，坐对高僧偶试茶。遥忆石桥秋水畔，西风开遍白莲花。
百字令 其五 秋月，赠瑶雪
黄钧宰（清代）

清光如此，问天涯今夜，离人几个。珍重良宵迟不寐，借说添香夜课。

玉宇高寒，银河寂寞，旧曲商量和。明宵有梦，只应各自孤作。

只道万叠云山，眼光穿透，遥见人清坐。便欲将身同化蝶，和暖和香而卧。

画舫烟迷，琼楼浪隔，孤影风摇破。月明如昨，天香何处吹过。
送沈僩
刘克庄（宋代）

建学多通显，何为尚布衣。
不闻行聘久，始悟设科非。
落日君寻店，深山我掩扉。
几时残烛下，重听讲精微。
题李庭秀学隐山房
黎廷瑞（宋代）

燕坐万书围，高吟八窗空。
是间足佳处，何用皇壑中。
南山有玄豹，翠雾泽茸茸。
一朝文章成，平林啸秋风。
午窗
刘克庄（宋代）

恩赋支离粟一囊，午窗卧看世人忙。
东家学究穷于我，六月褒衣上讲堂。
貂裘
刘攽（宋代）

季子高谈万乘前，黄金白璧等虚捐。貂裘敝尽风霜苦，却忆周南二顷田。
望岳
曾丰（宋代）

方岳分为五太宗，江南崒嵂祝融峰。
中天自立如皇极，支峤相归若附庸。
湖不多浮为所镇，斗犹小退避其衡。
太高要以卑为德，七十二君休更封。
水调歌头·簪履竟晴昼
辛弃疾（宋代）

簪履竟晴昼，画戟插层霄。红莲幕底风定，香雾不成飘。螺髻梅妆环列，凤管檀糟交泰，回雪无纤腰。觞酒荡寒玉，冰颊醉江潮。颂丰功，祝难老，沸民谣。晓庭梅蕊初绽，定报鼎羹调。龙衮方思勋旧，已覆金瓯名姓，行看紫泥褒。重试补天手，高插侍中貂。
纪梦诗郭荀卿见和次韵
许景衡（宋代）

溪水泠泠溪上轩，登临谁道四并难。当年髣髴梦仙坞，今日分并在广寒。

还忆鸠鸣云色重，似闻鸡唱漏声残。刻舟已有新诗句，流落何妨作外官。
读吴怡诗卷二首
张耒（宋代）

罗田春动雪消初，主簿清诗雪不如。
休学风骚穷事业，花前莫负古铜壶。
太平使院，分赋园中草木四首 其四 池草
洪亮吉（清代）

离离千百种，种种出池沼。深知造化心，无名尔偏好。

一与春风缘，还应作小草。
蒙恩易镇豫章丐假还乡途中偶成十七首
吴芾（宋代）

雨余江色净，风过稻花香。
客里逢清旷，何妨且纳凉。
净名院 其一
周邠（宋代）

水帘谷口瀑泉飞，金鼎峰前玉骨奇。入院未登居士榻，升堂先谒赞皇祠。

庵开明月长圆满，路插重云半崄巇。杖屦偶来聊宴坐，徘徊不厌出山迟。
景仁招游东园马上口占
司马光（宋代）

适野自可爱，况逢佳主人。马穿官柳影，衣拂帝城尘。

物外谁知乐，樽前别有春。年华己消歇，历历见松筠。
次韵杨宰食莲戏作
陈造（宋代）

平时莲实吾羊枣，日饫甘寒不自疑。
病恐伤生来源事，居多节口甚婴儿。
舌融沆瀣诗能说，手掬珠玑我属思。
对酒移风劳想像，静看千柄泛前池。
献主文
刘虚白（唐代）

二十年前此夜中，一般灯烛一般风。

不知岁月能多少，犹著麻衣待至公。
西轩
李新（宋代）

谷满牛羊路覆莎，翠编终日倦坡陀。
寺依石角高低见，水绕山根贡折多。
风入长松零马尾，人藏病事设禽罗，
方壶海峤知何处，纵得飞腾柰老何。
句
释惠崇（宋代）

残月楚山晓，孤烟江廟春。
促梦弼酿
李处权（宋代）

客舍犹寻未见书，邺侯可止万签余。
君家酿玉推能事，得及重阳把盏无。
古衲
释绍昙（宋代）

半肩寒拥片残云，七佛相传直至今。
破碎不堪提掇处，朝阳正好下金针。
巫山高
佚名（两汉）

巫山高，高以大；淮水深，难以逝。
我欲东归，害梁不为？
我集无高曳，水何汤汤回回。
临水远望，泣下沾衣。
远道之人心思归，谓之何！
浣溪沙 冬闺
陈尔士（清代）

闲坐房栊看日斜。帘风阵阵峭寒加。自携金鸭款梅花。

冻水一方休洗砚，轻烟几缕任煎茶。锦书无奈忆天涯。
次常之暑中即事韵五首 其四
许及之（宋代）

倦翼归来足退藏，卑飞决起自回翔。昨宵妙处无人领，不是风凉是月凉。
和林子长送芡实诗韵 其五
虞俦（宋代）

华池同咽足延年，枵腹新来忽果然。再遣金罂来入社，不妨朱袖镇当筵。
已卯六月二十七日早晚上梦中赋诗四句谩记之
李坚（贞夫）（明代）

旅馆残灯客思深，笛声何处动乡心。明朝又买东吴棹，风景归来诧上林。
游岘山观颜鲁公窪樽呈谹父
李处权（宋代）

人物如公亦伟哉，窪樽寂寞岘山隈。
似闻著履凌风出，不见拿舟弄月回。
往事只应君可记，幽期孰谓我能开。
留诗更约荷花语，莫惜障泥走马来。
上巳日雨中熟睡二首 其一
周紫芝（宋代）

吴波越峤翠争流，过尽残春懒出游。花下看谁飞白马，雨中怜我拥黄紬。
久不得才仲书因成二绝寄之 其一
吕本中（宋代）

望大赵书如渴骥，忆老汪胶无续弦。看遍江南与江北，小屏微雨是斜川。
移家长安西街五年前是予旧居
黄衷（明代）

长安门外石桥西，穷客奚囊带雨携。生事偶同鸠借垒，尘踪巧似燕归栖。

闲庭依约槐风细，浅岸伤心柳浪低。僮仆何知犹感叹，经过不是旧轮蹄。
送留云上人住翠屏澄照寺
戴成祖（宋代）

云出于山复恋山，至今留住翠屏隐。
片云既被山留住，云自留山我自还。
姑苏台晚眺分韵得高字
陈深（宋代）

残阳古城曲，岌岌荒台高。
不知何年创，尚尔结构年。
青山拥危何，白水环空壕。
美哉此山路，惨澹悲雄豪。
当时一战霸，意气何矜骄。
蛾眉坐倾国，忠魄承怒潮。
空馀故宫苑，寒誉飞野蒿。
佳辰晤良友，清眺舒烦劳。
夕风振来薄，鸿雁中天号。
永怀五湖客，一舸凌云涛。
浩歌沧浪词，顾言从游。
楞伽端介然见访余以病未及谢先此寄之
释德洪（宋代）

楞伽剧谈喜高笑，一钵安巢在云杪。我游庐山二十年，闻名常云识面少。

道林过我古南台，路逢泥软手提□。台舆瓦合今果尔，更呼邻僧相与来。
和邹弘道诸公游碛沙寺
谢应芳（元代）

钱塘形胜接苏湖，风物于今入战图。独尔碛沙仍似旧，诸公杯战不相孤。

远山云敛千峰出，幽树春来百鸟呼。白发老僧盘膝坐，笑看车马涉危涂。
赠薛播州诗 其十三
杨素（隋代）

秋水鱼游日，春树鸟鸣时。濠梁暮共往，幽谷有相思。

千里悲无驾，一见杳难期。山河散琼蕊，庭树下丹滋。

物华不相待，迟暮有馀悲。
自广元县至朝天关道中作
李化楠（清代）

始发自龙门，绝壁痕如削。悬崖多佛像，不知何年凿。

江水傍崖趋，激越鸣蹊壑。杈丫天半石，向人头上落。

金鳌亦有背，飞仙尚留阁。怪石浮江湍，孤根潜水窟。

行当绝险处，顾盼生骇愕。似人立舟中，虚荡难稳著。

行行登山椒，始觉天宇廓。雄关扼形胜，烟光浩漠漠。

性僻爱奇险，幽居苦萧索。兹来得壮观，耳目因寄托。
赠相士薛如鉴
黄玠（元代）

松桧角崭若，瓜瓠腹果然。贵者自有相，畸人休怨天。

班超本燕颔，马周亦鸢肩。苟非眼若电，便应面如田。

我昔不自知，愦愦三十年。头颅忽潦倒，眉目徒清妍。

论心在择术，斯言心可镌。何疑子荀氏，尝作非相篇。
狱中柬黄畏斋杨巍材陈是庵
陈恭尹（清代）

埋名不免堕圜扉，枉作山中老布衣。尚有高人能命驾，岂应吾道遂全非。

夏侯未死犹传业，叔夜如生亦采薇。岁尽乡园归得否，紫梅花落钓鱼矶。
宋四厢乐歌廿首 其十二
王韶之（南北朝）

五玉既献。三帛是荐。尔公尔侯。鸣玉华殿。皇皇圣后。降礼南面。

元首纳嘉礼。万邦同欢愿。休哉。君臣嘉燕。建五旗。列四县。

乐有文。礼无倦。融皇风。穷一变。
项羽二首 其一
朱淑真（宋代）

自古兴亡本自天，岂容人力预其间。非凭天与凭骓逝，骓不前兮战已闲。
回心院·装绣帐
萧观音（宋代）

装绣帐，金钩未敢上。
解却四角夜光珠，
不教照见愁模样。
装绣帐，待君贶。
次韵学士兄秋初 其一
李弥逊（宋代）

冲融日脚未全收，一叶飞黄满眼秋。谩向登临追宋玉，苦吟谁广畔牢愁。
偕秋原刺史游香岩寺晚宿李官桥 其三
黎承忠（清代）

虽探香岩奇，未历白崖妙。远瀑散惊响，长林霭余照。

入冬石骨青，向晚江云烧。人家背岭居，炊烟出屋筱。

牛羊见墟里，鸡豚聚古庙。憩访野人名，归屏长官导。

眷兹畎亩间，慨予行役劳。沽酒慰尘踪，濯缨聊强笑。
忆西湖旧游
文同（宋代）

西湖晴碧晚溶溶，与客常来坐好风。
记得有人歌小玉，月明犹在画船中。
临江仙（戏为期思詹老寿）
辛弃疾（宋代）

手种门前乌臼树，而今千尺苍苍。田园只是旧耕桑。杯盘风月夜，箫鼓子孙忙。

七十五年无事客，不妨两鬓如霜。绿窗划地调红妆。更从今日醉，三万六千场。
读渊明诗
邓雅（元代）

霜风透窗隙，皓月流清辉。良夜谁与同，孤灯对陶诗。

新意自有得，旧题颇知非。从兹循轨辙，庶免惑多岐。
池上
韦应物（唐代）

郡中卧病久，池上一来赊。
榆柳飘枯叶，风雨倒横查。
读宋太史潜溪集
夏煜（明代）

混沌初刓太素斫，挺生神人断鳌膊。
剖戟割坤奠海岳，厥俗鸿荒人未觉。
帝命图书出河洛，奇耦生画参伍错。
焕乎斯文此其璞，二三启运乘飞跃。
《典》、《谟》、《训》、《诰》、《雅》、《颂》作，
《黍离》以降周室削。
天将尼父为木铎，乃芟《诗》、《书》定礼乐。
乃作《春秋》明善恶，穀罗万象归一勺。
放弥六合卷诸橐，七十二子相唯诺。
才出中州气浑朴，及汉《史记》变矩矱。
西京雄健东差弱，建安马上诗横槊。
其音稍振气已驳，晋更六代转销铄。
唐包九有复充斥，至宋诸子雄相醿。
庐陵崛起超卓跞，道州独立承绝学。
后出新安最宏博，有元将相皆沙漠。
往往南士登馆阁，从此斗牛气磅溥。
乃挺奇才海东角，蚤年脱颖何落魄。
贯穿经史探韬略，出入佛老搜冥漠。
鲸跳鳌抃斗蛟鳄，不持寸铁徒手缚。
大弨射日孰能彍，长剑倚天谁敢斫。
是乃浩然之气扩，簸弄元化笔在握。
星辰迸空如石落，刚风立海大雨雹。
涌湍叠跃涛怒搏，百怪倏忽光挥霍。
矫若鱼龙舞瀺灂，蔚若虎豹跳岝崿。
飘若孤飞驾黄鹤，劲若百鸷出玄鹗。
鍧铿大音振《咸》、《濩》，赤奕雄芒射干镆。
迫而察之吁可愕，注如悬河思不涸。
大田五谷当秋获，武库众宝开晨钥。
左右而取非外攫，遂造平坦铲硗确。
淙淙安流宗大壑，上尊玄酒殊澹泊。
东序天球匪雕琢，自然光焰发葩萼。
我时访君即命酌，春风蒲萄酿酥酪。
雪夜氍毹拥<鼠留><鼠各>，招月与友相酬酢。
月入尊中明可捉，漱咽醲郁弃糟粕。
此时豪纵脱矰缴，吐奇抉怪安可约。
有乌如火天井络，扫除旬始销格泽。
金篦刮目割翳膜，郢斤斫鼻挥漫垩。
妙处神会不可度，而我旁观骇且怍。
如遇仙人授金药，一食生羽脱尘壳。
愿为弟子请奇着，先生忘言只大噱。
余亦敛衽逡巡却，如此笔力扛鼎镬。
不遇明主将焉泊，聘以束帛加双珏。
幅巾大布起林薄，奏赋上林从杨柞。
岂比执戟甘寂寞，天王手按龙泉锷。
大振天声重开拓，势若新篁解春箨。
用尔图像为丹雘，用尔作乐为箫籥。
铭功颂德轩寥廓，日光月洁江汉濯。
前驱班马鞭六驳，后驾欧苏骖两骆。
千载而下宛如昨，碌碌余子徒龌龊。
杰哉先生果何若？微子之裔散人托，景濂其字大夫爵。
我作狂歌非用谑，投以木瓜报芍药。
江干即事 其二
方士鼐（清代）

曈蠓宝镜照长江，十丈红光射绿艭。昨夜芦花飞片片，故将玉雪打篷窗。
和贾相公览杜工部北征篇
宋祁（宋代）

唐家六叶太平罢，宫艳醉骨恬无忧。阿荦诟天翠华出，模糊战血腥九州。

乾疮坤痍四海破，白日杀气寒飕飗。少陵背贼走行在，采梠拾橡填饥喉。

眼前乱离不忍见，作诗感慨陈大猷。北征之篇辞最切，读者心陨如摧辀。

莫肯念乱小雅怨，自然流涕袁安愁。才高位下言不入，愤气郁屈蟠长虬。

今日奔亡匪天作，向来颠倒皆庙谋。忠骸佞骨相撑拄，一燎同烬悲昆丘。

相君览古慨前事，追美子美真诗流。前王不见后王见，愿以此语贻千秋。
题饶孟持所藏赵希远画渚宫图
危进（明代）

罨画栏围响屟廊，流苏帐幔郁金堂。
玉龙剩注千钟酒，金鸭浓熏百和香。
院宇鸣秋霜叶赤，轩窗破晓露花黄。
旧时行乐今看画，烟月芦汀雁几行。
禹陵
蒋平阶（明代）

撬辇逢尧祀，垂裳拜舜年。剖圭开日月，瘗玉镇山川。

南幸游方豫，东巡驾不还。衣冠辞岳牧，剑舄步神仙。

寝庙春常闭，宫车夜自悬。千秋明德远，万众寸心虔。

海阔沧江外，星临斗柄前。金茎留晓露，碧殿锁青烟。

魍魉犹留鼎，蛟龙想负船。秦碑荒草合，汉畤白云连。

苍水书难得，玄狐箓可传。按图通百粤，泪尽九疑天。
哭{匠斤换赣}十五章
辛弃疾（宋代）

从人索莲花，手持双白羽。
莲花不可见，莲子心独苦。
送唐希颜入京师
袁华（明代）

挂席清江胜驾车，柳黄梅白雨晴初。不师鬼谷从衡术，独善庖羲卜筮书。

绕郭烟花春日丽，对床风雨夜窗虚。便邮频把音书寄，莫待慈亲暮倚闾。
口号送椰心簟刘使君
戴复古（宋代）

适有椰心席，殷勤持赠君。
来从三屿国，织作五花文。
凉暖宜冬夏，清光隔垢氛。
桃笙与蕲簟，优劣迥然分。
石竹花
区仕衡（宋代）

风摇衡浦岸边凉，露结江皋叶上霜。小玉移来窗槛里，不胜愁思满潇湘。
知郡都官示答盱眙周令诗有感而作
强至（宋代）

临淮郡事素称繁，太守才明此典藩。
每岁欲甄群吏状，是人思典大贤门。
孤生自恨方趋走，末迹无缘被荐论。
异日愿公持大柄，毕身犹足望洪恩。
次韵子瞻生日见寄
苏辙（宋代）

日月中人照与芬，心虚虑尽气则薰。
彤霞点空来群群，精诚上彻天无云。
寸田幽阙暖不焚，眇视中外绛锦纹。
冥然物我无复分，不出不入常氤氲。
道师东西指示君，乘此飞仙勿留坟。
茅山隐居有遗文，世人心动随虻蚊。
不信成功如所云，蚤夜宾饯同华勋。
尔来仅能破魔军，我经生日当益勤。
公禀正气饮不醺，梨枣未实要锄耘。
日云莫矣收桑枌，西还闭门止纷纷。
忧愁真能散凄焄，万事过耳今不闻。
题岁寒图
刘崧（元代）

长松偃桧势争雄，傲雪凌霜志操同。何似纷纷桃与李，易将开落寄东风。
长相思
缪珠荪（清代）

醒难安。醉难安。乍上轻舟梦亦酸。蜀江滩复滩。

水漫漫。路漫漫。重叠螺峰和恨攒。蜀山峦外峦。
柳梢青·千林落叶声声悲
赵长卿（宋代）

千林落叶声声悲。听凄惨、江皋雁飞。难似玉肌，总惊花貌，压倒芳菲。香心吐尽因谁。料调鼎、工夫易期。休唱阳关，莫歌白雪，雨泪沾衣。
扇子诗 其六
李石（宋代）

今古一场梦呓，乾坤六博呼卢。醉里猩禽著屐，醒后骊龙忆珠。
暮春始游城西
李覯（宋代）

病多无力逐纷华，三月衡门未见花。
长恐后期成索寞，果逢残见独咨嗟。
栏干倚望山空在，杯酒迟留日易斜。
谩说明年更春色，不知园囿属谁家。
百丈石
丘葵（宋代）

北风吹我过峥嵘，片石中间水一泓。
世事由来总如此，枉教辛苦为虚名。
自笑
陆游（宋代）

自笑平生醉後狂，千锺使气少年场。
那知病叶先摧落，却羡寒龟巧缩藏。
药物及时希老健，山家随日了穷忙。
凶年坐待新春麦，莫厌清吟雪夜长。
游金华洞
赵抃（宋代）

子房身乞辞大用，赤松伴游世所重。高远谁亲弋外鸿，尊荣肯羡池中凤。

至今仙迹存金华，我来一日登三洞。回顾却笑长安人，辛苦登天凭鹤控。
长安春兴 其二
李良柱（明代）

乐游原外雪初晴，色换千林鸟乱鸣。迟日看花驱绿耳，少年结客薄青萍。

森森织柳迎梅雨，处处催耕布谷声。一自圣明躬籍后，都人指点说升平。
题静像善琴
陈恭尹（清代）

一卷慵开独坐吟，不冠不袜坐松阴。天涯何患无知者，流水高山共此心。
南堂默坐
陆游（宋代）

日日树头鹎鵊鸣，夜夜溪边姑恶声；堂中老子独无语，寂然似可终吾生。
大鹏一举九万程，下视海内徒营营。
秋虫春鸟非我类，何至伴渠鸣不平！
咏三瘦
苏过（宋代）

勿轻三士各鸢肩，气吐虹霓诗涌泉。共与扶持加药饵，要令山泽著臞仙。
同子肃过玉汝饮题玉汝壁二首
赵蕃（宋代）

晚日虽云短，故情能尔长。
杯行要陶写，赋就复凄凉。
此别会不免，有怀宁遽忘。
明当视清镜，应已变苍苍。
题长沙铺
姚勉（宋代）

君向长沙驿舍来，惊心此路想迟回。
汉庭贾傅曾还否，风撼空山叶欲堆。
次韵谢借观五老图
黄庭坚（宋代）

五老天然一会闲，太平时节振儒冠。
相君于理回天诏，辅国驱夷立寒桓。
妖术图奸梁木坏，党碑雷震雹冰寒。
丹心忠厚来安泰，惠泽垂流仰止看。
游龙角山福志院
李流谦（宋代）

招提未到只闻名，乘兴来游意最真。
出郭都无三十里，同行恰有两三人。
入门竹迳能明眼，随处禅房可着身。
莫怪山僧拙言语，十年已不踏红尘。
题立朝叔亭子 其一
佘翔（明代）

一庭春色报芳菲，酒熟床头鳜乍肥。但得看花频中酒，百年长制薜萝衣。
题边袖石诗本
邵懿辰（清代）

寒镫坐窗把卷疑，疑君直作古人诗。白云在天月在手，超遥千里龙驹驰。

十年客旅燕南垂，醉墨洒壁鸿淋漓。忧时涕泪饮入腹，茫茫春色登楼悲。

只今身到蓬山上，犹似饥驱洺水时。神仙中人不易为，玉山无禾凤长饥。

燕颔终须飞食肉，莫羡纷纷昨暮儿。
得延庚侍御书期余入都作诗谢之 其二
郭麟（清代）

山公启事岂其时，作答休嫌叔夜迟。尚有功名身后事，不争好恶世间儿。

作歌漫拟《丁都护》，属和应无高渐离。河复诗成兵马洗，采风或用击辕词。
无言上人求诗依黄簿韵
陈淳（宋代）

休说西来几许年，此身动静莫非禅。
须知天理流行妙，不待人言髣髴传。
运水搬柴存实则，著衣喫饭即当然。
若能默悟真消息，剖破诸空亿大千。
和张政仲见寄三绝
刘学箕（宋代）

药畦菜圃足秋雨，菊径松坡未就荒。
请命当年稽吕驾，便同看剑引杯长。
西阁秋杪感怀
沈辽（宋代）

秋入孤城万木凋，荒山野水出林梢。澧中夷落无烽火，湖上风云有斗蛟。

经岁杜门人不识，终身谢事世何嘲。故庐寂寂乌峰下，谁为迎霜葺草茅。
文昌轩
张澄（宋代）

峭茜云烟晓骑迷，地偏心远爱林扉。人家岁晏川坻静，场圃功成雁鹜肥。

雷岭泉深方泽润，井山丹就已空飞。经行不为山林约，结臆烟霞自翠微。
与李彦能范安同赴泽民之集饭后野步
孙觌（宋代）

提壶声里有嘉招，步屐寻芳过小桥。万壑春风笑笙籁，一溪晴小碎琼瑶。

虺隤未忍加鞭去，磊块惟愁着酒浇。云月娟娟弄人影，醉归扶路莫辞遥。
奉和刘伯温员外漫兴诗韵并自述一十五首 其十五
陈镒（明代）

秋水溶溶绿一湾，青山叠叠白云闲。而今不作功名念，容我逍遥山水间。
恭和御赐杨制府诗原韵有序 其四
余文仪（清代）

赓歌千古盛，巴里愧聱牙。共喜鲸波伏，难忘棠荫嘉。

空持观水术，不觉望洋嗟。击壤聊同调，殊恩分外加。
高要陈簿给事军门以绢索诗赋赠
区大相（明代）

丞相第中扫门客，将军营里佩刀人。怪来鸾凤翻栖棘，肯使骅骝不绝尘。
赠董公权
许景衡（宋代）

前辈风流今扫地，怪君尚肯转头看。元来自作小儿子，犹及当初老长官。

简册微言齐日月，弦歌馀泽在芝兰。却惭江海生尤晚，不得同年拜杏坛。
好事近（橄榄）
黄庭坚（宋代）

潇洒荐冰盘，满坐暗惊香集。久后一般风味，问几人知得。

画堂饮散已归来，清润转更惜。留取酒醒时候，助茗瓯春色。
结客少年场行
李白（唐代）

紫燕黄金瞳，啾啾摇绿騣。
平明相驰逐，结客洛门东。
少年学剑术，凌轹白猿公。
珠袍曳锦带，匕首插吴鸿。
由来万夫勇，挟此生雄风。
托交从剧孟，买醉入新丰。
笑尽一杯酒，杀人都市中。
羞道易水寒，从令日贯虹。
燕丹事不立，虚没秦帝宫。
舞阳死灰人，安可与成功。
菩萨蛮（和詹天游）
刘埙（宋代）

故园青草依然绿。故宫废址空乔木。狐兔穴岩城。悠悠万感生。

乔笳吹汉月。北语南人说。红紫闹东风。湖山一梦中。
和李適答宋十一入崖口五渡见赠
徐彦伯（唐代）

闻有独往客，拂衣捐世心。结欣薄枉渚，撰念萦旧林。

经亘去崖合，冥绵归壑深。琪树环碧彩，金潭生翠阴。

沿洄弄沙榜，诡仄眺明岑。夕闻桂里猿，晓玩松上禽。

杂佩蕴孤袖，琼敷缀双襟。我怀沧洲想，懿尔白云吟。

秉愿理方协，存期迹易寻。兹言庶不负，为报岩中琴。
乌鸱
王令（宋代）

雄乌无空冲，雌乌无定飞。
一巢不易成，两口千柴枝。
已高惧风颠，已下忧人窥。
欲集更自翔，既安复重移。
乌巢又生乌，复哺犹可期。
鸱枭亦有巢，母死子後飞。
呜呼造物者，於此竟谁尸。
松涧歌寿郑封君
黄衷（明代）

翁家种德如种松，庆源直与流泉通。青鞋头白不入市，未闻謦欬闻高风。

落落千章大厦材，清冷澹澹天河来。贞姿未许论星纪，气争瀑布排风雷。

天阴巨壑苍蛟立，万年黄澒垂秋色。偓佺奔马世不逢，麻姑双黛临寒碧。

小阅人间数十秋，悬灯写易细蝇头。餐松饮涧好颜色，坐见青牛出信州。
胡琴行
王钝（明代）

馆陶巡简鄩州客，煮酒烹羊留悦怿。席前白发老伶人，手操胡琴声裂帛。

初如岩溜响秋风，又若林莺调晓舌。嘤嘤咿咿离鸾鸣，切切嘈嘈丹凤别。

座中万壑松涛生，鹤梦惊回山月白。忆昔戎王马上弹，紫塞风寒霜草折。

旃庐再鼓明姬愁，黑河水浅波声咽。流落中原今几年，北鄙宫商犹未绝。

高山流水更无闻，别恨离情转悲切。我胸磊落虽难平，自许肝肠如削铁。

肯为儿女生悲酸，泪痕轻渍青衫血。君不见江州司马好襟怀，至今恨压浔阳月。
崇都寺请赞
释月涧（宋代）

貌若宽闲，性尤刚急。不以佛法当人情，不以慈悲为利益。

为人处热喝嗔拳，雪霜中有春消息。正崇为子却孝顺，见斧担重重添石。
谢善礼姻丈见过
俞铠（明代）

家慈乖白病添臞，相见频烦问起居。行畏地崎扶有杖，舍违江起食无鱼。

交游眼底谁知己，寂寞城南一草庐。几度凭轩重怀感，似君高谊世应疏。
早春招张宾客
白居易（唐代）

久雨初晴天气新，风烟草树尽欣欣。虽当冷落衰残日，还有阳和暖活身。

池色溶溶蓝染水，花光燄燄火烧春。商山老伴相收拾，不用随他年少人。
西台
张商英（宋代）

宝台高峻足穹苍，狮子遗踪八水傍。五色云中游上界，九重天外看西方。

三时雨泪龙宫冷，一夜风飘月桂香。土石尚能消罪障，何劳菩萨放神光。
发牛山
苏颂（宋代）

山坂萦纡道阻长，数程行处尚相望。
晨装方指南高外，宿馆还相北斗方。
既乏远谋惭肉食，空将衰鬓冒寒霜。
却寻十载曾行地，风物依然土境荒。
次韵熊云瀑秋夜见寄
乐雷发（宋代）

吟落秋窗烛炧红，想弹九辩入丝桐。
荃衡岂不如葵菽，谁继豳风补楚风。
和郭广文喜雨
阳枋（宋代）

随轩好雨决渠深，生意挽回天地心。
不是一麾贤出守，何缘三日往为霖。
勤农袯襫田头影，幽鸟间关花底吟，
紫陌桑麻连菽粟，从教鼓腹曳裾衿。
观诸公射於城北书壁二首
陈造（宋代）

尘我玉蟾蜍，弦君金仆姑。
分曹双壁立，中巂万人呼。
壮岁功名地，从渠山泽儒。
他年玉音问，册府起孙吴。
答陈传道五首之四
贺铸（宋代）

闻有高秋兴，清樽醉飞鸿。
应悲故人远，薄晚面西风。
天马行赠朱维翰父子
韩上桂（明代）

我闻良骥之子常汗血，足历天衢惊灭没。雄姿逸态转风云，照日霜蹄明皓雪。

此马气格久负奇，自期伯乐早见知。朝策扶桑随日驭，夕经弱水绕昆池。

锦障妆成云雾色，金鞭琢削珊瑚枝。乍来汉阙矜形影，曳出神宫光陆离。

世人见此同叹息，咫尺精灵那敢逼。穆王八骏未应先，汉文九马虚求直。

只今蹶足暂来东，缘江草绿嘶轻风。时来终自致云汉，气奋复欲跨崆峒。

不信世间能有此，看君父子尽神骢。
送吴兴太守行十绝句 其五
刘一止（宋代）

老奸屏气不敢出，雅俗雍容歌乐康。五日京兆何足数，三年子产转难忘。
沁园春·极目江涛
李曾伯（宋代）

极目江涛，不有人焉，其能国乎。伟故家风烈，激扬手段，平生践履，精密工夫。冰漕功成，月卿召入，小却犹当登从涂。斯行也，非纪网省闼，定引京都。猗欤。愿疾其驱。弹指顷暑收秋又初。向玉阶芳寸，亲承温问，金成十二，细述嘉谟。苕霅船边，藕花香里，念人在洞庭青草湖。它年事，约携东老酒，附洛英图。
怀董缶堂
钱廉（清代）

爱尔篇章好，临风见古人。讵无千载目，日益故乡贫。

白发惭滫厚，青镫拭蠹频。嗟余亦寥落，执手倍伤神。
暮春即事
叶采（宋代）

双双瓦雀行书案，点点杨花入砚池。
闲坐小窗读周易，不知春去几多时。
竹溪寺
傅于天（清代）

两水回环绕曲溪，小南门外小桥西。群宾毕集疑金马，一佛忘机似木鸡。

禅室香分炉篆起，琼瓯雪漾茗旗齐。归来好共黄生说，几个清蝉抱树啼。
朝中措（前题）
张榘（宋代）

谁云万事转头空。春寓不言中。底问垂杨在否，年年一度东风。

底高概古，英雄亦泪，我辈情钟。事业正须老手，清吟留与山翁。
偈七首
释法泉（宋代）

快人一言，快马一夫。
若便眼睛定动，未免纸裹麻缠。
脚下是地，头上是天。
不信但看八九月，纷纷黄叶满山川。
新丰折臂翁
白居易（唐代）

新丰老翁八十八，头鬓眉须皆似雪。
玄孙扶向店前行，左臂凭似右臂折。
问翁臂折来几年，兼问致折何因缘。
翁云贯属新丰县，生逢圣代无征战。
惯听梨园歌管声，不识旗枪与弓箭。
无何天宝大征兵，户有三丁点一丁。
点得驱将何处去，五月万里云南行。
闻道云南有泸水，椒花落时瘴烟起。
大军徒涉水如汤，未过十人二三死。
村南村北哭声哀，儿别爷娘夫别妻。
皆云前后征蛮者，千万人行无一回。
是时翁年二十四，兵部牒中有名字。
夜深不敢使人知，偷将大石捶折臂。
张弓簸旗俱不堪，从兹始免征云南。
骨碎筋伤非不苦，且图拣退归乡土。
此臂折来六十年，一肢虽废一身全。
至今风雨阴寒夜，直到天明痛不眠。
痛不眠，终不悔，且喜老身今独在。
不然当时泸水头，身死魂孤骨不收。
应作云南望乡鬼，万人冢上哭呦呦。
老人言，君听取。
君不闻开元宰相宋开府，不赏边功防黩武。
又不闻天宝宰相杨国忠，欲求恩幸立边功。
边功未立生人怨，请问新丰折臂翁。
送别出塞
陈子昂（唐代）

平生闻高义，书剑百夫雄。
言登青云去，非此白头翁。
胡兵屯塞下，汉骑属云中。
君为白马将，腰佩騂角弓。
单于不敢射，天子伫深功。
蜀山余方隐，良会何时同。
张升甫惠新笋走笔代简谢之
强至（宋代）

粉箨迎霜嫩更匀，中厨未有许尝新。
明朝便好供佳客，只恨杯羹欠紫莼。
题王蕺隐画山水
张翥（元代）

额黄销尽玉婵娟，翠袖凝愁倚暮烟。旧日汉宫三十六，更无秋露泣铜仙。
初冬山居即事十首
吴芾（宋代）

本是山中客，胡为作远游。
风波惊脱险，岩谷喜寻幽。
纸帐寒来暖，僧蔬饱即休。
百年如一梦，此外复何求。
江南曲（踏莎行·三之一）
贺铸（宋代）

蝉韵清弦，溪横翠縠。翩翩彩鹢帆开幅。黄帘绛幕掩香风，当筵粲粲人如玉。

浅黛凝愁，明波转瞩。兰情似怨临行促。不辞寸断九回肠，殷勤更唱江南曲。
感事六言
陆游（宋代）

五尺童知大义，三家市有公言。
但使一眠得熟，自余万事宁论！
自伤
陆游（宋代）

朝雨暮雨梅子黄，东家西家鬻兰香。
白头老鳏哭空堂，不独悼死亦自伤。
齿如败屐鬓如霜，计此光景宁久长？扶杖欲起辄仆床，去死近如不隔墙。
世间万事俱茫茫，惟有进德当自强。
往从二士饿首阳，千载骨朽犹芬芳。
润州江注送人谒池阳卫郎中
陆龟蒙（唐代）

山翁曾约旧交欢，须拂侯门侧注冠。月在石头摇戍角，

风生江注亚帆竿。闲随野醉溪声闹，独伴清谭晓色残。

待取新秋归更好，九华苍翠入楼寒。
闺怨
戴叔伦（唐代）

看花无语泪如倾，多少春风怨别情。

不识玉门关外路，梦中昨夜到边城。
雁
杜牧（唐代）

万里衔芦别故乡，云飞雨宿向潇湘。数声孤枕堪垂泪，

几处高楼欲断肠。度日翩翩斜避影，临风一一直成行，

年年辛苦来衡岳，羽翼摧残陇塞霜。
客中感怀十首 其四
江源（明代）

三年踏尽化衣尘，燕子衔泥两度新。

南北相望千万里，世情谁是旧雷陈。
诗思十首
方回（元代）

忝窃严陵郡，依稀陆放翁。
作诗逾万首，浪仕只千穷。
醉臣三更后，閒吟两纪中。
时时落幽梦，渔笛鉴湖东。
咏静乐县主
张元一（唐代）

马带桃花锦，裙衔绿草罗。定知帏帽底，仪容似大哥。
送菊潭王明府
司空曙（唐代）

业成洙泗客，皓发著儒衣。一与游人别，仍闻带印归。

林多宛地古，云尽汉山稀。莫爱浔阳隐，嫌官计亦非。
奉和圣制义成校猎喜雪应制
张说（唐代）

文教资武功，郊畋阅邦政。不知仁育久，徒看禽兽盛。

夜霰氛埃灭，朝日山川净。绰仗飞走繁，抨弦筋角劲。

帝射参神道，龙驰合人性。五豝连一发，百中皆先命。

勇爵均万夫，雄图罗七圣。星为吉符老，雪作丰年庆。

喜听行猎诗，威神入军令。
诗三百三首 其一三三
寒山（唐代）

之字何惶惶，卜居须自审。南方瘴疠多，北地风霜甚。

荒陬不可居，毒川难可饮。魂兮归去来，食我家园葚。
一落索·眉共春山争秀
周邦彦（宋代）

眉共春山争秀。可怜长皱。莫将清泪湿花枝，恐花也、如人瘦。
清润玉箫闲久。知音稀有，欲知日日倚阑愁，但问取、亭前柳。
答人吟
邵雍（宋代）

林下闲言语，何须更问为。
自知无纪律，安得谓之诗。
正月十六日
苏辙（宋代）

上元已过欲收灯，城郭游人一倍增。
陌上红尘霏似雾，云间明月冷如冰。
谁言世上驱驰客，老作庵中寂定僧。
漏水半消灯火冷，长空无滓色澄澄。
乌鲁木齐杂诗之物产 其二十二
纪昀（清代）

土屋茅檐几树斜，移来多自野人家。微风处处吹如雪，开遍深春皂荚花。
夏至日祀阏伯于开元宫前三日省中斋宿三首
魏了翁（宋代）

书生只惯野人庐，谁识潭潭省府居。
独坐黄昏谁是伴，紫微阁上四厨书。
三月十四日陪同年十有六人游净慈遂饮於水月
喻良能（宋代）

崇桃秾李亦不恶，一笑海棠尤可人。
徐熙赵昌俱骨朽，翠袖卷绡谁写真。
观芙蓉有感
岳珂（宋代）

芙蓉城边观芙蓉，开时淡白荐深红。
新晴著人过於酒，聊与老面回春风。
少年白面岂长好，花落花开不知老。
老来会有少年时，对酒不饮将何为。
溪上春
李龏（金朝）

黄璈散珠层殿曛，东方风来满眼春。龙蛇洗鳞春水暖，薇帐逗烟生绿尘。

古人花为今人发，溪女洗花染白云。赤水阆风谁是主，西山日没东山昏。
人日晴
舒頔（元代）

元日至人日，今年却喜晴。四方民乐业，千里卒休兵。

春丽山河壮，风清草木荣。老天赐强健，拭目看升平。
和薛伯通韵四绝 其一
耶律楚材（元代）

黄花红叶满秋山，月浸银河夜未阑。寂寞梧桐深院落，有人何处倚阑干。
次匏庵先生煨橘韵
吴俨（明代）

白雪枝头蕊，黄金叶底团。既疑为火齐，复认作冰丸。

冷热随时改，调和适口难。炉中方就灼，掌上复传看。

软比鸡头肉，圆如鹤顶丹。瓤虚还可剖，核小岂容钻。

追念致来远，还怜味带酸。殷勤重乡味，常贮水晶盘。
白紵词
司马俨（宋代）

遥夜迢迢论据未央，井梧月色啼寒螀，
感时念往谁不伤。婕妤宠绝辞昭阳，
手中团扇箧中藏。吴姬织紵秋蝉翼，
一丝往复千情积。金粟尺量金斗熨，
为君裁袍为君惜，同盛同衰莫相失。
古中盘
弘历（清代）

盘之中造盘之阻，绿嶕峣隐青莲宇。到来精舍据其巅，春霭山云互吞吐。

老僧面比瘦石枯，南宗棒喝全茫乎。住山却是本来相，何用䛁䛁辨有无。

松籁涧琴皆净致，一窗延得千峰翠。岩花放不入时妍，由来物各从其类。

仙风谡谡吹我裳，便寻归径我马黄。乘兴应留兴不尽，偶游亦廑游毋荒。
童乌行
张廷寿（清代）

南山有高树，寒乌夜绕之。得食哺其子，呜呜长不离。

一旦母乌死，儿乌恻然悲。昔雏居有巢，今雏宿无枝。

昔雏腹常饱，今雏啼恒饥。风雨雏何依，稻粱雏何知。

折翼坠崖下，尔雏诚何为。愿从母乌去，肯受他雏欺。
洞庭
吕本中（宋代）

尝闻洞庭湖，秋至清皎洁。往来八百里，长风驾明月。

中有仙人居，容颜若冰雪。我愿从之游，问渠传宝诀。

脱冠着霞佩，长与尘世别。
乌夜啼
程垓（宋代）

墙外雨肥梅子，阶前水绕荷花。阴阴庭户熏风满，水纹簟、怯菱芽。

春尽难凭燕语，日长惟有蜂衙。沈香火冷珠帘暮，个人在、碧窗纱。
王秀才谋归作诗留之
孔平仲（宋代）

相邀盂饭与盘蔬，坐偶行从半岁馀。夜倚松窗咏风月，昼挥玉麈讲诗书。

论交切切初谋协，告别匆匆晚意疏。须亮主人攀惜甚，挽回归袖欲投车。
西湖十咏 其五 柳浪闻莺
尹廷高（元代）

晴波淡淡树冥冥，乱掷金梭万缕青。应怪园林风景别，数声娅姹不堪听。
几复读庄子戏赠
黄庭坚（宋代）

蜩化抢榆枋，鹏化抟扶摇。
大椿万岁寿，粪英不重朝。
有待於无待，定非各逍遥。
譬如宿舂粮，所诣岂得辽。
漆园槁项翁，闻风独参寥。
物情本不齐，显者桀与尧。
烈风号万窍，杂然吹籁箫。
声随器形异，安可一律调。
何尝用吾私，总领使同条。
惜哉向郭误，斯文晚未昭。
胡不弃影事，直以神理超。
木资不才生，雁得不才死。
投身死生中，未可优劣比。
深藏无所用，一寓不得已。
逍遥同我谁，岁暮於吾子。
白云飞处二首为□祠部赋 其二
邓林（宋代）

南北山头飞白云，无心偏感有心人。丘园宿草迷先垄，江海浮萍寄此身。

梁国勋名千载盛，泷冈宠命几时新。两全忠孝何由得，一度凝眸一怆神。
钓台
屈大均（明代）

富春山万叠，雪映钓台青。予若桐江月，长随汉客星。

寒猿吟石壁，白鹭落沙汀。渔父频招手，回舟入杳冥。
赠黄任道
王令（宋代）

长河之流几万里，骇若泻自天上来。
奔湍冲山拔地走，直有到海无邪回。
人之所观乃流沬，犹以泪射忧天摧。
想其根源发声势，如纵烈火烧千雷。
古来走死万万脚，竟莫识自何来哉。
我疑鸿荒混沌日，冲破天地之元胎。
夸娥摇头巨灵走，避不敢道曾疏开。
锄耰之成乃畎浍，欲计议此诚可哈。
长帆大舰不敢绝，尚恐飘去无垠涯。
愚儿脚惯踏潢潦，安敢逆此加泝洄。
送王炎弼赴山阳守以兵卫森画戟宴寝凝清香为韵十首 其三
曾协（宋代）

公材如武库，剑槊方森森。亦复擅风流，坐继正始音。
减字浣溪沙（十五之十四）
贺铸（宋代）

清浅陂塘藕叶干。细风疏雨鹭鸶寒。半垂帘幕倚阑干。

惆怅窃鸶人不见，几回憔悴后庭兰。行云可是渡江难。
十七日谢恩奉天门
守仁（明代）

金殿重重护采霞，天门赐坐拥袈裟。尚方晨钵分云子，中使春杯献乳花。

雉尾风清天咫尺，螭头香煖雾横斜。圣恩特许还山蚤，官柳黄时喜到家。
和鲁宪见寄二首
吴芾（宋代）

厌直承明老从臣，不将人事挠天真。
几年欲作山中相，今日得为林下人。
竹里醉吟聊遣兴，水边宴坐足怡神。
回思当日游从地，过眼浑如陌上尘。
翠微寺
赵国华（清代）

石径萧萧里，钟楼落翠微。暗泉穿竹出，薄雨入松稀。

山鸟吟黄叶，秋僧补衲衣。从来清旷境，未觉此心违。
城上乌者取晋叔向城上有乌齐师其遁之谓而作
陆仁（元代）

城上乌，群相呼。
群相呼，护其雏。
公侯干城民父母，官军见贼莫遁逃。
城中之民势亦孤，安得千金觅壮夫。
城上乌，乌有翮。
东西引雏飞格格，胡为群来尽红帕。
驱民登城要相杀，乌啼城头头亦白。
和人见寄
曹勋（宋代）

客里相逢乐可涯，坐来三见换年华。
喜君舞彩庭趋鲤，愧我惊年迹在沙。
白眼故庆聊溷俗，青毡当亦谨传家。
他时伫看趋三接，大对行应罄五车。
海音诗
刘家谋（清代）

卑南觅与水沙连，更有波澜万顷田。好续梁家詹事疏，一戈一甲乐尧年。
春景 寒食四邻清
刘辰翁（宋代）

寒食掩柴荆，春郊无意行。极知三日近，并觉四邻清。

绿暗鸦衔三，晴明笛卖饧。朱陈前社远，王谢断烟横。

鹤表怜城冢，鲭盘冷客卿。昭丘茅屋破，千载见人情。
蔡州蒋亭
薛能（唐代）

草径彻林间，过桥如入山。蔡侯添水榭，蒋氏本柴关。

静泛穷幽趣，惊飞湿醉颜。恨无优俸买，来得暂时闲。

步与招提接，舟临夕照还。春风应不到，前想负花湾。
余以使事出至蓟门时事大变明卿被谪 其四
王世贞（明代）

倏忽精灵变，浮生未可几。向知愁贝锦，谁复记牛衣。

雨露宁荣悴，风云各是非。斐然二三子，戒尔盍言归。
题淮阴梅鼎画蜀山图
朱德润（元代）

西望巴江隔锦官，青泥黄栈细盘盘。人间到处羊肠险，何必长歌《蜀道难》。
粉蝶儿·嚼蜡尘情
姬翼（元代）

嚼蜡尘情，谁知淡然无味。贩何楼、一场儿戏。看成空，浑不懂，梦中身世。谩横陈，使机关、到头何济。省后俱休，寻个久长之计。便收心、破除人伪。远樊笼，捐俗物，洞天嘉致。结云庵，对西山、万峰凝翠。
留题濂溪书堂
度正（宋代）

千载斯文傥可求，暮春春服共行游。
向人鱼鸟都和乐，满眼溪山只恁幽。
次韵昌甫见寄
韩淲（宋代）

薄宦归来盍罢休，閒心终是爱吾州。高名又喜为澄观，素隐何妨得卧游。

四海九州彫落尽，东邻西舍往来不。秋风山里相寻处，莫问人间有比周。
耕图二十三首 其十六 登场
胤禛（清代）

红籼收十月，白水浸陂塍。酿熟田家庆，场新岁事登。

云堆香冉冉，露积势层层。劳瘁三时过，饔飧幸可凭。
己卯上巳过顾大念哉
冒殷书（清代）

比来才觉负年华，马齿惊心暗暗加。百舌尽情啼上巳，东风著力落桃花。

管弦不结文人社，诗酒聊寻处士家。穷日追欢还卜夜，严城何必鼓频挝。
补感寓诗
贺铸（宋代）

猛虎未出柙，扰如搏鼠狸。
苍鹰方在韝，孱甚伏卵雌。
弭戢以违祸，孰云尔无知。
幸遭纵释仁，返谓人可欺。
岂复念前辱，摇尾垂翅时。
择肉毙侪类，戕忍犹天姿。
吾将罪虞者，奈何生致之。
南山有重阻，邓林无樛枝。
机穽与罗罻，今也将安施。
同群公题中山寺
高适（唐代）

平原十里外，稍稍云岩深。遂及清净所，都无人世心。

名僧既礼清，高阁复登临。石壁倚松径，山田多栗林。

超遥尽巘崿，逼侧仍岖嶔。吾欲休世事，于焉聊自任。
和张文潜晚春 其二
徐积（宋代）

问花开何迟，问花底急飞。人閒惜花少，阆苑等花归。
寒夜偕伯未饮酒
曹家达（清代）

人生值所适，飘如波上萍。寓形天地间，何用贵独醒。

山川间良觌，类此参辰星。秦生希世才，云翼息南溟。

惠念携手好，岁晚趋我庭。夜中不成寐，值此寒雨零。

持杯聊复劝，一酌天地暝。穆然见真性，何用耻罍瓶。
过碛沙延寿寺入游赠毅刚中长老
成廷圭（元代）

费家洲上元公塔，又见前身示见时。舍利放光成五色，牡丹分供作千枝。

法门总是西来意，经藏兼传古注诗。文笔峰前松树下，瓮书藏得待吾师。
冶城
刘克庄（宋代）

断镞遗鎗不可求，西风古意满原头。孙刘数子如春梦，王谢千年有旧游。

高塔不知何代作，暮笳似说昔人愁。神州只在阑干北，度度来时怕上楼。
金陵病愈写怀
马鼎梅（清代）

纸阁绳床静似禅，药炉茗碗自周旋。书凭黄耳愁难寄，镜对朱颜幸早痊。

绝塞雁来霜叶后，小楼人散菊花前。龙江几点潇潇雨，梦醒秋风又一年。
醉后登黄池港舟
董嗣杲（宋代）

大江胜绝此无俦，不省荒寒醉酒楼。
秉烛尚嫌杯数窄，换舟便觉橹声柔。
山连青意为仙塚，池接黄名是逆流。
僵卧莫知身纪堕，岸南灯火属宣州。